謝新淦令徐信甫至贛相過
作者：曾丰
朝代：宋

paragraphs: 永嘉之重自晉始，積至本朝始多士。
大科異等固其常，文章道德相角掎。
淳熙癸卯徐令君，相逢欲執弟子禮。
聊將舌本吐寸璣，輒自脚跟參萬里。
藏中觸處隨光明，言下從誰得原委。
國子博士陳先生，初受皮膚終骨髓。
孤篷今轉大江西，猛象欲踏黄河底。
但恐黄河深更深，水浮太空空浮水。
裹糧學道僕馬疲，歸家落照在簾裏。
自有餘師更求師，棒頭打出乃其理。
况人胸中各法門，陳君韓子吾柳子。
雖有心印不敢傳，恐君呵佛駡祖爾。